泊吳興西觀音院
作者：秦觀
朝代：宋

paragraphs: 金剎負城闉，閴然美栖止。
卞山直穹窿，苕水相依倚。
霜檜鬰冥冥，海棕鮮薿薿。
廣除庇夏陰，飛棟明朝晷。
溪光鳬鶩邊，天色菰蒲裏。
緒風傳晝焚，璧月窺夜禮。
洩雲彗層空，規荷鑑幽沚。
艅艎烟際下，鍾磬林端起。
聱牙戲清深，嶔崟撲空紫。
所遇信悠然，此生如寄耳。
志士恥溝瀆，征夫念桑梓。
攬衣軒楹間，嘯歌何窮已。